Umsóknareyðublað og leiðbeiningar til umsækjenda um viðurkenningu sem einkaskóli á framhaldsskólastigi, varðandi fjárhagsmálefni og tryggingar

Samkvæmt staflið j í 12. gr. laga um framhaldsskóla nr. 92/2008 lýtur skilyrði fyrir viðurkenningu að *„fjárhagsmálefnum og tryggingum“.*

Samkvæmt reglugerð nr. 426/2010 skal umsækjandi leggja fram „*staðfestingu á því hvernig fjárhagslegri ábyrgð sé háttað og hvernig fjárhagslegt rekstraröryggi skólans sé tryggt. Ráðuneytið getur krafist bankatryggingar sem samsvarar rekstrarfjárhæð skólans fyrir eina önn“*.

Við mat á fjárhagslegum forsendum, fjárhagslegri ábyrgð, rekstraröryggi og tryggingu gagnvart nemendum er byggt á gögnum frá umsækjanda.

## Staðfesting á því hvernig fjárhagslegri ábyrgð er háttað

Í greinargerð umsækjanda um staðfestingu á því hvernig fjárhagslegri ábyrgð starfseminnar er háttað þarf að koma að lágmarki fram a) hver beri á ábyrgð á heildarskuldbindingum starfseminnar, b) í hverju ábyrgðin er fólgin og c) hvort ábyrgðin er ótakmörkuð eða hvað takmarki hana.

*Greinargerð um fjárhagslega ábyrgð:*

Með greinargerðinni **fylgi gögn** sem staðfesti það sem frem kemur í greinargerðinni

*Yfirlit yfir fylgigögn með greinargerð um fjárhagslega ábyrgð:*

Sé starfsemi skráningarskyld skv. lögum nr. 17/2003 um fyrirtækjaskrá skal afrita í umsóknina (svæði hér fyrir neðan) upplýsingar um eftirfarandi atriði eins og þau eru vef fyrirtækjaskrár Skattsins (https://www.rsk.is)

* + - Stofnað/skrá
    - Rekstrarform
    - Lögheimili
    - Forráðamaður
    - ÍSAT, avinnugreinaflokkun
    - Virðisaukaskattsnúmar

Sé starfsemin skráningarskyld samkvæmt lögum um sjóði og stofnanir sem starfa samkvæmt staðfestri skipulagsskrá nr. 19/1988 skal tilgreina eftirfarandi atriði í umsókninni:

* + - Númer staðfestrar skipulagsskrár sem birt hefur verið í B-deild Stjórnartíðinda.
    - Heiti sjálfseignarstofnunar.
    - Lögheimili.
    - Markmið sjálfseignarstofnunar.
    - Hver beri ábyrgð á fjárvörslu (fjárvörsluaðili), ef það er annar aðili en stjórn.

Vakin er athygli á eftirfarandi:

* Einkahlutafélög starfa samkvæmt lögum nr. 138/1994 um einkahlutafélög. Samkvæmt 1. mgr. 1. gr. laganna merkir einkahlutafélag félag þar sem enginn félagsmanna ber persónulega ábyrgð á heildarskuldbindingum félagsins. Allar skuldbindingar einkahlutafélags og ábyrgð á fjárhag þess hvíla samkvæmt lögunum á félaginu sjálfu.
* Um sjóði og stofnanir sem starfa samkvæmt staðfestri skipulagsskrá gilda lög nr. 19/1988. Um sjálfseignarstofnanir sem stunda atvinnurekstur gilda lög nr. 33/1999. Orðið atvinnurekstur er skilgreint í samkeppnislögum nr. 44/2005. Allar skuldbindingar sjálfseignarstofnunar og ábyrgð á fjárhag hennar hvíla á stofnuninni sjálfri.

*Upplýsingar um skráningarskyld atriði:*

## Hvernig fjárhagslegt rekstraröryggi skólans verður tryggt

Með fjárhagslegu rekstraröryggi er átt við að staðið sé við allar skuldbindingar og séð fram á áframhaldandi rekstur á næstu árum eða um ókomna tíð. Þannig starfsemi er talin vera rekstrarhæf. Tilhögun eigna og skuldbindinga er þá þannig háttað að rekstrarreikningur sýnir að unnt sé að standa við fjárhagslegar skuldbindingar og með þeim hætti komi virði starfseminnar til með að aukast í fyrirsjáanlegri framtíð (IAASB, 2009).

Í greinargerð þar sem sýnt er fram á að fjárhagslegt rekstraröryggi starfseminnar sé tryggt skal fjalla að lágmarki um 7 ára tímabil, það er að segja yfirstandandi rekstrarár, þrjú rekstrarárin á undan og að lágmarki þrjú næst komandi rekstrarár.

* Til grundvallar umfjöllun skulu liggja ársreikningar og fjárhagsáætlanir fyrir einstök rekstrarár á framangreindu tímabili og kennitölur til greiningar á þeim.
* Greina skal frá helstu forsendum sem fjárhagsáætlanir byggja á, sérstaklega breyttum forsendum, og sýna fram á að þær séu raunhæfar.
* Svara nokkrum spurningum um fjárhag starfseminnar, með já eða nei.
* Greina frá innri aðstæðum í starfseminni, svo sem verklagsreglum og skipulagi, sem er sérstaklega ætlað að stuðla að rekstraröryggi.
* Greina frá ytri aðstæðum sem eru líklegar til að hafa góð eða slæm áhrif á fjárhagslegt rekstraröryggi starfseminnar.

Með greinargerðinni fylgi:

* Ársreikningar með fjárhagsupplýsingum fyrir þrjú síðastliðin rekstrarár, fjárhagsáætlun fyrir yfirstandandi rekstrarár og einnig að lágmarki fyrir næstu þrjú rekstrarár á eftir,
* Yfirlit yfir fjárhag umsækjanda (exceltafla) með tölum um þróun helstu liða í samræmi við ársreikninga og fjárhagsáætlanir. Aftast í yfirlitinu eru algengar kennitölur, myndaðar sjálfvirkt úr fjárhæðum í öðrum hlutum töflunnar.

Leiðbeiningar við útfyllingu exceltöflunnar:

* + Breyta heiti liða til samræmis við ársreikninga.
  + Ekki breyta texta gráum reitum og ekki breyta formúlum. Breyta má texta í öðrum reitum.
  + Í flestum tilvikum ætti að vera nægilega nákvæmt að fjárhæðir séu í milljónum með einum aukastaf.

## Þróun rekstrar og efnahags

*Greinargerð um rekstraröryggi starfseminnar á grundvelli þróunar rekstrar- og efnahagsstærða samkvæmt fylgiskjali með yfirliti yfir fjárhag umsækjanda:*

*Greinargerð um helstu forsendur sem fjárhagsáætlanir byggja á, sérstaklega breyttar forsendur. Sýna fram á að forsendur séu raunhæfar. Dæmi um forsendur til að fjalla um eru launa- og verðlagsforsendur, námsframboð, nemendafjöldi og starfsmannafjöldi. Gera skal séstaklega grein fyrir helstu samningum sem fela í sér fjárskuldbindingar og umsækjandi er aðili að:*

*Helstu samningar um framlög og styrki sem fjárhagsáætlanir byggjast á. Að lágmarki komi fram hver er framlags- eða styrkveitandi, hvaða verkefni eða þjónustu framlag eða styrkur er veittur til, gildistími samnings, árleg styrkupphæð og sé framlag eða styrkur skilyrtur hver skilyrðin eru:*

*Helstu samningar, sem eru til grundvallar fjárhagsáætlunum, svo sem um leigu á húsnæði, kaup á verkum eða þjónustu og samningar um lántöku:*

*Innri aðstæður sem er sérstaklega ætlað að stuðla að rekstraröryggi, svo sem fyrirkomulagi fjármálastjórnunar og innra eftirlits með fjármálum:*

*Ytri aðstæður sem eru líklegar til að hafa merkjanleg góð eða slæm áhrif á fjárhagslegt rekstraröryggi starfseminnar:*

*Greinargerð um aðgerðir sem gripið verður til ef í ljós koma neikvæð frávik frá rekstraráætlun:*

*Hvaða tryggingu er nemendum veitt fyrir því að fjárhagsstaða starfseminnar bitni ekki á námi þeirra?*

## Kennitölur um arðsemi

Kennitalan **arðsemi eigin fjár** (e. Return on Equity, ROE) sýnir fjárhagslega velgengni á tilteknu tímabili og hvort starfsemi er arðbær. Hátt hlutfall er vísbending um góða frammistöðu starfsemi sem hefur hagnað að markmiði. Þótt starfsemi sé ekki rekin í hagnaðarskyni þarf hún að skila nægum hagnaði til að endurnýja varanlega rekstrarfjármuni, greiða af lánum og byggja upp nægilegan varasjóð til að mæta áföllum. Lánastofnanir skoða bæði arðsemi og skuldsetningu til að meta hvort það sé líklegt að fyrirtæki eigi framtíð fyrir sér. Hluthafar nota kennitöluna við að meta líkur á arðgreiðslum og að hlutabréf hækki í verði. Kennitalan er reiknuð með því að deila í afkomu tímabils með eigin fé í byrjun tímabils eða með meðaltali eigin fjár á tímabili. Óreglulegum og óvenjulegum liðum er sleppt, svo sem söluhagnaði. Það er vísbending um fjárhagslega óarðbæra starfsemi ef arðsemi eigin fjár er minni á nokkurra ára tímabili en innlánsvextir banka eða álíka áhættulitlir ávöxtunarkostir.

Kennitalan **brúttó hagnaðar hlutfall** (Gross Profit Margin) gefur vísbendingu um hversu góður rekstur og fjármálastjórnun er. Eftir því sem reksturinn gengur betur er hlutfallið hærra. Það er æskilegt að hlutfallið sé svipað frá ári til árs og breytist ekki nema starfseminni (rekstrarmódelinu) sé breytt verulega til frambúðar. Breytilegt hlutfall eftir árum er vísbending um að starfsemin kunni að vera sveiflukennd, tekjugrundvöllur ótraustur, fjármálastjórn í ólagi eða að kostnaður hafi verið skorinn niður í viðleitni til að halda hlutfallinu uppi og niðurskurður hafi bitnað á gæðum þjónustunnar. Kennitalan er reiknuð með því að deila í hagnað fyrir skatta með heildarrekstrartekjum ársins. Óreglulegum og óvenjulegum liðum er sleppt. Almennt þarf hlutfallið að vera hærra að meðaltali en 2-4% yfir nokkurra ára tímabil.

*Rökstuðningur fyrir að kennitölur sýni að starfsemin sé nægilega arðsöm:*

**Spurningar um greiðsluhæfi**

|  |  |  |
| --- | --- | --- |
| **Spurningar um greiðsluhæfi á síðustu 12 mánuðum** | **Já** | **Nei** |
| Hefur umsækjanda gengið vel að innheimta tekjur? |  |  |
| Hefur umsækjandi selt kröfur til að verða sér úti um laust fé? |  |  |
| Hefur umsækjandi sett kröfur eða samning um framlag/styrk til tryggingar fyrirgreiðslu banka eða lánafyrirtækis? |  |  |
| Hefur umsækjandi fengið nauðsynlega lánafyrirgreiðslu hjá viðskiptabanka? |  |  |
| Hefur umsækjandi greitt öll laun og reikninga innan greiðslufrests? |  |  |
| Hefur umsækjandi greitt öll lán og afborganir af þeim fyrir eindaga? |  |  |
| Hefur umsækjandi verið í skilum með opinber gjöld og greiðslur í lífeyrissjóði? |  |  |
| Hafa verið gjaldfelld lán á umsækjanda? |  |  |
| Hefur umsækjandi leitað eftir samningi um endurfjármögnun á skuld? |  |  |

*Útskýringar á einstaka svörum (sé þess þörf):*

**Sjóðstreymi**

Sjóðstreymi gefur yfirlit yfir inn- og útflæði fjár á ákveðnu tímabili. Annars vegar sýnir það uppruna handbærs fjár frá rekstri, með sölu á eignum eða með lántökum og framlögum eigenda. Hins vegar sýnir það ráðstöfun handbærs fjár til að halda rekstrinum gangandi, kaupa eignir og greiða niður skuldir eða greiða eigendum arð. Handbært fé er samheiti fyrir seðla, mynt, óbundnar bankainnstæður, bankainnistæður sem bundnar eru til skemmri tíma en þriggja mánaða og skammtímaverðbréf. Sjóðstreymi tekur aðeins til raunbreytinga á stöðu handbærs fjár. Það sýnir því ekki stærðir sem hafa ekki greiðslur í för með sér svo sem reiknaðar stærðir, fjárfestingar og fjármögnun. Jákvætt handbært fé frá rekstri er vísbending um að starfsemi sé traust og unnt að standa við skuldbindinga. Nýstofnuð fyrirtæki hafa oftast neikvætt handbært fé frá rekstri á uppbyggingarskeiði meðan tekjur eru ekki farnar að skila sér og eigendur leggja því til fé eða það tekur lán til að halda starfseminni gangandi. Sé breyting á handbæru fé (sjóðstreymið) neikvætt ár eftir ár á fyrirtæki erfitt með að standa við skuldbindingar sem leiðir til þess að reksturinn verður óöruggur. Vel rekin fyrirtæki geta hvort sem er verið með jákvætt eða neikvætt fjárstreymi frá fjármögnunarhreyfingum. Til þess að meta stöðu fyrirtækis vegna fjárstreymis frá fjármögnunarhreyfingum þarf að skoða vísbendingar úr öðrum hlutum ársreiknings um afborganir af lánum og handbært fé. Það er oftast neikvætt til framtíðar ef fjárfestingarhreyfingar eru jákvæðar því þá verið að minnka fyrirtæki með sölu á rekstrarfjármunum án þess að fjárfesta jafnframt í öðrum eignum sem geta eflt starfsemina.

*Rökstuðningur fyrir því að sjóðstreymi í ársreikningum og rekstraráætlunum sýni gott fjárhagslegt rekstraröryggi*:

**Kennitölur um greiðsluhæfi**

Kennitalan **veltufjárhlutfall** (e. Current Ratio) er talin gefa nokkuð góða vísbendingu um skammtíma greiðsluhæfi, þ.e.a.s. hversu líklegt er að umsækjandi geti staðið við skammtímaskuldbindingar sínar. Hafa má í huga að 30-60 daga greiðslufrestur er almennt talinn eðlilegur í viðskiptum. Kennitalan er reiknuð með því að deila í veltufjármuni með skammtímaskuldum. Veltufjármunir eru þeir fjármunir sem er ætlað að afla umsækjanda tekna á árinu. Meðal þeirra eru handbært fé, viðskiptakröfur, birgðir, skammtímakröfur og fyrirframgreiðslur sem umsækjandi getur ráðstafað til að greiða útgjöld eða skammtímaskuldir sem gjaldfalla innan eins árs og tengjast rekstrinum þar á meðal viðskiptaskuldir og afborganir ársins af langtímaskuldum. Því hærra sem veltufjárhlutfallið er þeim mun líklegra er að umsækjandi geti staðið í skilum. Það er almennt æskilegt að hlutfallið sé á milli 2-3 til að geta mætt óvæntum frávikum, endurgreiða fyrirframgreidd skóla-/námskeiðsgjöld, fá staðgreiðsluafslátt í viðskiptum og losna við að greiða dráttarvexti svo nokkur dæmi séu nefnd. Almennt ætti hlutfallið 1,4 að vera nægilegt. Veltufjárhlutfall undir 1 er vísbending um hættu á sjóðþurrð og að ekki verði staðið við skammtímaskuldbindingar. Þá gæti til dæmis þurft að greiða hærri vexti, selja varanlega rekstrarfjármuni til að greiða skuldir, endurfjármagna skammtímaskuldir, semja við kröfuhafa um að þeir gefi eftir kröfur eða eigendur að greiða inn aukið hlutafé. Sé hlutfallið undir 1 þarf jafnframt að skoða lausafjárhlutfallið.

Kennitalan **lausafjárhlutfall** (e. Quick ratio, Acid test ratio) gefur vísbendingu um hversu langt handbært fé nær að standa undir skammtímaskuldum. Kennitalan er reiknuð með því að deila í kvika veltufjármuni með skammtímaskuldum. Kvikir veltifjármunir eru reiðufé og annað handbært fé sem er einfalt að breyta fyrirvaralítið í reiðufé og má hafa vaxtatekjur af. Vörubirgðum er sleppt enda eru þær ekki alltaf auðseljanlegar. Vanskil geta orðið ef lausafjárstaðan er ekki góð og það getur bæði bitnað á gæðum starfseminnar og afkomu umsækjanda. Það er talið gott að lausafjárhlutfall sé á bilinu 1,2 – 2 því þá ættu ekki að vera nein vandamál að greiða skammtímaskuldir, en lægra hlutfall er vísbending um greiðsluvanda.

Kennitalan **fyrirfram innheimt / handbært fé** segir til um hversu stór hluti fyrir fram innheimtra tekna af skólagjöldum, námskeiðgjöldum, styrkjum og framlögum styrkjum var handbært fé í lok tímabils. Kennitalan sýnir getu til að endurgreiða nemendum og styrk-og framlagsveitendum það sem þeir gætu átt réttmæta kröfu á að fá endurgreitt og gefur jafnframt vísbending um getu til að uppfylla skuldbindingar á næsta tímabili gagnvart þeim um kennslu og aðra þjónustu. Kennitala undir 1er vísbending um erfiðleika við að endurgreiða gjöld, styrki/framlög sem gæti þurft að endurgreiða og standa við skuldbindingar gagnvart nemendum og styrkveitendum.

Kennitalan **sjóðstreymi á móti skammtímaskuldum** (Current Cash Debt Coverage Ratio) gefur vísbendingu um hvort hætta sé á greiðsluvandræðum. Annað nafn á kennitölunni er handbært fé frá rekstri á móti skammtímaskuldum. Kennitalan fæst með því að deila í handbært fé frá rekstri **(hreint veltufé frá rekstri)** með skammtímaskuldum í árslok eða meðaltals skammtímaskuldum á tímabili. Skammtímaskuldir þarf að greiða innan eins árs, svo sem yfirdráttur á bankareikningi, viðskiptaskuldir, næsta árs afborgun af langtímaláni og fyrir fram innheimtar tekjur. Handbært fé og ígildi þess er notað til að greiða skammtímaskuldir en ekki til að fjárfesta eða til annarra hluta. Kennitala lægri en 0,1 er almennt vísbending um greiðsluvanda.

Kennitalan **veltufé frá rekstri/heildarskuldir** gefur vísbendingu um hversu vel rekstur getur séð um að greiða niður skuldir. Veltufé frá rekstri lýsir fjármunamyndun sem tengist rekstrinum. Hreint veltufé frá rekstri er rekstrarafkoma (hagnaður/tap) að teknu tilliti til rekstrarliða sem ekki hreyfa handbært fé, svo sem afskrifta fastafjármuna. Kennitalan er reiknuð með því að deila í veltufé frá rekstri með heildarskuldum. Því hærra sem hlutfallið er, þeim mun betra.

*Rökstuðningur fyrir því að kennitölur sýni að greiðsluhæfi sé fullnægjandi.*

## Kennitölur um skuldsetningu

Fyrirtæki sem skulda mikið hafa almennt lítinn fjárhagslegan styrk, búa við lítið rekstraröryggi og hafa því takmarkaða möguleika á að veita úrvals þjónustu.

Kennitalan **eiginfjárhlutfall** (e. Equity Ratio) segir hversu stór hluti af heildarfjármagninu sem bundið er í starfsemi kemur frá eigendum eða uppsöfnuðum hagnaði eða tapi. Kennitalan er reiknuð með því að deila í eigið fé með heildareignum. Hún gefur vísbendingu um getu til að þola tap, það er að segja hve stórum hluta af eignum er hægt að tapa með því að ganga á eigið fé. Því hærra sem hlutfallið er því meira er fjárhagslegt bolmagn, skuldir viðráðanlegri og starfsemi hæfari til að standa af sér áföll án þess að þau bitni á lánveitendum og viðskiptavinum. Við gerð ársreiknings er almennt gengið út frá áframhaldandi rekstri og að bókfært verð eigna gefi rétta mynd af söluverði þeirra. Fyrirtæki í fjárhagsvanda gætu freistast til að hagræða upplýsingum um stöðu og árangur starfseminnar, svo sem með því að ofmeta tekjur og eignir og að telja ekki fram öll gjöld og skuldir. Við þannig aðstæður kemur til álita að sleppa óefnislegum eignum þegar kennitalan er reiknuð, svo sem viðskiptavild, eignfærðum undirbúnings og þróunarkostnaði og reiknaðri tekjuskattinneign vegna yfirfæranlegs skattalegs taps. Eiginfjárhlutfall er einnig mælikvarði á áhættu á langtíma lausafjárstöðu. Lágt hlutfall gefur til kynna hættu á lausafjárvanda til lengri tíma litið. Sé eiginfjárhlutfall neikvætt er ekki unnt að mæta tapi, þróa starfsemina, endurnýja búnað og afla lánsfjár á markaðskjörum til að halda starfseminni gangandi. Þá er líklegt að birgjar setji afarkosti til að þeir taki þátt í viðskipum. Skili starfsemi góðum hagnaði árlega og hafi hún aðgang að ódýru þolinmóðu lánsfé er mögulega unnt að komast af með lágt jákvætt eiginfjárhlutfall í nokkur ár. Eitt af skilyrðum þess að fyrirtæki komist á lista Keldunnar og Viðskiptablaðsins yfir fyrirmyndarfyrirtæki er að eiginfjárhlutfallið hafa verið yfir 20% í lok þriggja síðustu ára. Fyrirtæki með yfir 50% eiginfjárhlutfall eru talin vera með sterka eiginfjárstöðu. Eiginfjárhlutfall þarf almennt að vera 20% eða hærra.

Kennitalan **vaxtaþekja** (e. Times Interest Earned (TIE) eða Interest Coverage Ratio) mælir hversu mörgum sinnum er unnt að greiða fjármagnsgjöld af skuldum með rekstrahagnaði. Kennitalan er notuð af lánveitendum og fjárfestum til að meta áhættu við lánveitingar. Eftir því sem hlutfallið er lægra þeim mun skuldsettari er starfsemin, hún viðkvæmari fyrir breytingum svo sem vaxtahækkunum og líklegra að hún verða gjaldþrota. Hátt hlutfall er aftur á móti vísbending um fjárhagslegt rekstraröryggi. Kennitalan er reiknuð með því að deila í rekstrarhagnað fyrir fjármagnsliði og skatta (EBIT)) með vaxtagjöldum. Almennt er miðað við að hlutfallið þurfi að vera hærra en 2, séu tekjur stöðugar og sjóðstreymi jákvætt. Lægra hlutfall en 1 er vísbending um fjárhagserfiðleika, greiðsluerfiðleika og erfiðleika með að afla lánsfjár. Það er æskilegt að hlutfallið sé hærra en 3 svo unnt sé að mæta ófyrirséðum frávikum.

Kennitalan **skuldaþekja handbærs fjár frá rekstri** (e. Cash Debt Coverage Ratio) gefur til kynna getu til að greiða af skuldum og hversu langan tíma það tæki að greiða upp allar skuldir með handbæru fé frá rekstri ársins. Kennitalan er reiknuð með því að deila í handbært fé frá rekstri samkvæmt yfirliti yfir sjóðstreymi með heildarskuldum í árslok eða meðaltali heildarskulda á árinu. Hærra hlutfall en 1 bendir til fjárhagslegs stöðugleika og að eftir því sem hlutfallið er hærra minnka líkurnar á að ekki takist að standa við fjárhagslegar skuldbindingar. Lánadrottnar og fjárfestar forðast starfsemi með lægra hlutfall en 1 því eftir því sem hlutfallið er lægra bendir það til meiri og alvarlegri fjárhagsvanda.

*Rökstuðningur fyrir að kennitölur sýni að skuldastaða umsækjanda sé viðráðanleg:*

## Kennitala um fjárhagslegt virði

Kennitalan **rekstrarafkoma fyrir afskriftir, fjármagnsliði og skatta** (EBITDA, Earnings Before Interest, Taxes, Depreciation and Amortization) gefur almennt góða mynd af rekstrarafkomu og hvernig starfsemin er í stakk búin til að standa við framtíðarskuldbindingar. Sí endurtekið tap er vísbending um óvisst rekstraröryggi. Kennitalan er mikið notuð sem mælikvarði á framlegð reksturs. Hún segir til um hve miklum afgangi hann er að skila, óháð fjármögnun hans og skattaumhverfi. Þetta er sú kennitala sem helst er stuðst við þegar meta á söluverð fyrirtækja.

*Rökstuðningur fyrir að rekstrarafkoma samkvæmt ársreikningum og rekstraráætlunum umsækjanda tryggi fjárhagslegt rekstraröryggi:*